ශ්‍රී ලංකා නිදහස් පක්ෂයේ මන්ත්‍රී කණ්ඩායම ද ඉකුත් බ්‍රහස්පතින්දා හැන්දෑවේ පක්ෂ මූලස්ථානයේ දී රැස්වූයේ විසිවැනි සංශෝධනය සම්බන්ධයෙන් තීන්දුවක් ගැනීමට ය. එහි විශේෂත්වය වූයේ ආණ්ඩුවට සම්බන්ධ වී සිටින සහ සම්බන්ධ වීමට නියමිත මන්ත්‍රීවරුන් කිහිප දෙනා ද මෙම සාකච්ඡාවට සහභාගී වී සිටීම ය. නිමල් සිරිපාල ද සිල්වා, මහින්ද අමරවීර, ලසන්ත අලගියවන්න, දුමින්ද දිසානායක ඇතුළු පිරිස ඊට සහභාගි වූහ. ආණ්ඩුවට සම්බන්ධ නොවිය යුතුය යන අදහසේ දැඩිව සිටින ශාන් විජයලාල් ද සිල්වා, දුෂ්මන්ත මිත්‍රපාල, ඇතුළු මන්ත්‍රීවරුන් කිහිප දෙනකුම එදින සාකච්ඡාවට සහභාගී වූයේ නැත. හිටපු ජනාධිපති මෛත්‍රීපාල සිරිසේන මහතාගේ ප්‍රධානත්වයෙන් පැවැති මේ සාකච්ඡාවට මහ ලේකම් දයාසිරි ජයසේකර මන්ත්‍රීවරයා ද සහභාගි වී සිටි නමුත්, ආණ්ඩුවේ තනතුරු ගත් මැති ඇමැතිවරුන් ද ඊට සහභාගිවීම සම්බන්ධයෙන් ඔහු සිටියේ එතරම් කැමැත්තකින් නොවේ. ඒ බව හොඳින් ම පෙනුනේ සාකච්ඡාව අවසන් වී පිටව යන අවස්ථාවේ දීය. පක්ෂය ගන්නා තීන්දු සම්බන්ධයෙන් එළියට විත් මාධ්‍ය හමුවේ වෙනදා ප්‍රකාශ නිකුත් කරන්නේ පක්ෂයේ සභාපති මෛත්‍රීපාල සිරිසේන මහතා හෝ මහ ලේකම් දයාසිරි ජයසේකර මහතාය. එහෙත් මෙවර සාකච්ඡාවෙන් අනතුරුව මාධ්‍යයට අදහස් පළකළේ නිමල් සිරිපාල ද සිල්වා සහ මහින්ද අමරවීර යන දෙදෙනාය. ජයසේකර මන්ත්‍රීවරයා අනුගමනය කළේ මගහැර යාමේ ප්‍රතිපත්තියකි. ඔහු එදින පක්ෂ මූලස්ථානයෙන් පිටත්ව ගිය නොරුස්නා ස්වභාවයෙන් එය හොඳින්ම පැහැදිලිය. නිමල් සිරිපාල හා මහින්ද අමරවීර දෙදෙනාම කියා සිටියේ විසිඑක්වෙනි ව්‍යවස්ථා සංශෝධනයට සහාය දීමට ශ්‍රී ලංකා නිදහස් පක්ෂ මන්ත්‍රී කණ්ඩායම තීරණය කර ඇති බව ය. ආණ්ඩුවට සම්බන්ධ වූ මන්ත්‍රීවරුන් සම්බන්ධයෙන් ගන්නා ක්‍රියාමාර්ගය කුමක්දැයි එහි සිටි මාධ්‍යවේදීන් හිටපු ජනාධිපතිවරයාගෙන් විමසූ නමුත් ඔහු කිව්වේ දැන්ම යමක් කිව නොහැකි බවය. නිමල් සිරිපාල හා මහින්ද අමරවීර ආණ්ඩුවේ තනතුරු භාර ගැනීම සම්බන්ධයෙන් පක්ෂයේ සභාපතිවරයා කලින් නිකුත් කළ නිවේදනයෙන් ද කියා සිටියේ, පක්ෂය තනතුරු භාර ගැනීමට තීරණය කර නොමැති බවය. තනතුරු බාර ගත් අය සම්බන්ධයෙන් ගන්නා ක්‍රියා මාර්ගය කුමක්දැයි ඔහු පැහැදිලි කර තිබුණේද නැත.
හිටපු ජනාධිපති කවුරුද ?
මෛත්‍රීපාල සිරිසේන